Communitas » Vrouelidmate
Interaksie – 3de kwartaal 2015
Written by Mariette Steyn on July 10, 2015 . Posted in Interaksie, Vrouelidmate
Teken in op INTERASKIE – Kontak Esther by die Kantoor vir Vrouelidmate. R50 per jaar vir 4 uitgawes –
sluit posgeld in.
3de Kwartaal 2015 Interaksie Voorblad:
"VIX' Citrusdal Vrouens in Christus
Written by Mariette Steyn on July 10, 2015 . Posted in Nuus uit gemeentes, Vrouelidmate
deur Madelein Horn
VIX (Vroue in Christus) in Citrusdal het besluit om ons slagspreuk "GEE, GLO EN GROEI" weer uit te leef in alle projekte. Met hierdie "logo" in gedagte, het die volgende projekte reeds vanjaar plaasgevind.
VIX se somer Lofprysing en Aanbiddingsbyeenkoms was in heerlike warm weer op die NG Citrusdal kerkterrein se grasperk aangebied.
Die tema "Klankfamilie" het aangesluit by die Kerk se kwartaaltema "Geloofsfamilie". Daar is gesels oor die musiekinstrumente van die Bybelse tyd soos in Ps 150 genoem. Die vroue het lekker saamgesing en met hul eie klankinstrumente deelgeneem. Elkeen het 'n plastiek pillehouertjie met springmieliepitte daarin ontvang – versier met die VIX-logo. Dit is as "shaker" gebruik en is vrolik, op maat van die musiek, geskud. 'n Kitaar en Afrika-trommetjie is ook gebruik vir die buitelug-byeenkoms. Ons gemeente se Finalejaar Teologiestudent, Etresia, het haar roepingsgetuienis gelewer en dit was wonderlik om in hierdie jong vrou se entoesiasme te kon deel.
Tydens die Herfsbyeenkoms was die tema Geloofsgesin. Daar het Susan Mostert vertel hoe die voorbeeld van haar ouma en ma as sterk geloofsvroue, haar geïnspireer het in haar eie donker tye.
Ilze Rontgen het haar getuienis gegee oor haar eie lewensreis onder moeilike omstandighede en almal net weereens laat besef dat die meeste van ons al met die die wintertye van die lewe kennis gemaak het, maar dat ons altyd by die kruis kan gaan kniel met ons laste.
Op 7 en 8 November 2014 het VIX vir die eerste keer die Citrusdal Kersmark aangebied. Hierdie mark het 4 jaar gelede begin as 'n wyksprojek.
Daar was 'n verskeidenheid stalletjies waar jy vir die hele gesin iets kon koop vir Kersfees: tuisgebak, klere, pragtige mooimaakgoed vir die kinders, baie bederfies vir Mamma, boeke, rame, ens. Die kosstalletjies op die kerkterrein het almal se dors en honger geles. Hope vermaak vir die kinders het aan Ma en Pa tyd gegee om rustig alles te besigtig. Vrydagaand het gesinne saamgekuier op die kerkgronde onder die maanlig en was die gewilde broers, Christo en Cobus, beslis een van die hoogtepunte van die naweek. Saterdag was besoekers vermaak met plaaslike sangtalente asook Citrusdal se ballerinas.
Beplanning aan die 2015-mark is reeds aan die gang en ons kan solank met baie opwinding noem dat Ricus Nel hierdie jaar ons Vrydagaand-vermaak gaan doen.
Vir verdere inligting kontak Nicole@ccellars.co.za of besoek ons Facebookblad (en "like" dit) CITRUSDAL KERSMARK.
Gedurende 2014 het ons drie verskillende soorte dankbaarheidsblikkies in die gemeente uitgedeel nl. Senior Vriende (verjaarsdae, onthaal, Heuwelrus ouetehuis), Nood in die gemeenskap (crèches op plase, CARE, Sterretjies, Noodkospakkies) en Geestelike Groei (Vrouekamp, Wêreldbiddag vir Vroue, Praise & Worship, Xhosa-uitreik). Lidmate kon kies vir watter projek hulle blikkie aangewend moes word. In 2015 word hierdie blikkies se gelde aangewend vir bogenoemde projekte en dit is 'n absolute belewenis om die opgewondenheid te ervaar waarmee hierdie instansies die bydraes ontvang. VIX het besluit om nie die geld vir die instansies te gee nie, maar om iets daarvan te koop bv vir die Heuwelrus Ouetehuis het ons vir elke inwoner 'n kombersie, seep, waslappie, koffie en suiker gekoop.
Met die Bahamas as die land van die Wêreldbiddag, het ons vir Leilani le Roux van Wellington as spreker gehad. Haar lewe is letterlik en figuurlik in stukke geskeur op Sondag 26 Desember 2004 tydens hul wittebrood op die idilliese eiland, Khao Lak in Thailand. Sy en haar man sou Maandag 27 Desember 2004 op die eiland getrou het, maar 'n kragtige Tsunami wat meer as 350 000 lewens verwoes het, het hulle twee vroegoggend uit hulle Villa geruk. Die Le Roux-egpaar is twee van tien mense by hulle vakansieoord, wat die Tsunami oorleef het. Leilani maak van elke geleentheid wat op haar pad kom, gebruik om die wonderwerk van 2004 te verkondig tesame met dat ons 'n LEWENDIGE, AMAZING GOD en VADER HET.
Om ons biddag af te sluit, het die dames Nagmaal gebruik. Tydens hierdie biddag moes alle vrouens wit aantrek en dit was 'n ongelooflike gesig – al die wit klere. 2015 se Wêreldbiddag was vir Citrusdal 'n wonderlike ervaring!
• Die wyke in Citrusdal bederf Ons Huis ouetehuis een keer per kwartaal met items soos vrugte, paaseiers, plaatkoeke, pannekoeke, ens.
• Elke wyk kry ook 'n beurt vir 'n noodkospakkie wat in 'n wyk ingesamel moet word om te help met die behoeftige gesinne/persone in die breë gemeenskap
• Gedurende Pinkster het die wyke die gemeentelede heerlik bederf met sop en broodjies in die kerksaal – die kragonderbrekings het die honger en entoesiasme nie gedemp nie!
• Vanjaar het ons vir die eerste keer 'n Vroue "retraite" gehou, waar vrouens van Citrusdal die geleentheid gehad het om op 'n Saterdag uit te ry na een van die mooiste plase in ons Vallei en net rustig saam met God in die natuur te verkeer het.
• Sondag 7 Junie kon ons mammas en pappas agteroor sit en 'n heerlik VIX-ete kom koop vir die gesin
• Die naweek van 24 – 26 Oktober is Citrusdal se "vroue-naweek" met Jana du Plessis van Bloemfontein, as ons gas vir die naweek. Die Saterdagoggend is ons VIX afsluitingsfunksie vir die jaar, met haar as gasspreker, die Sondagoggend is VIX Sondag in ons kerk waar sy weer sal optree en na die erediens gaan gemeentelede deelneem aan die KANSA pretloop en lekker saambraai by die skool se swembad.
• Ons probeer om soveel as moontlik vrouens in die gemeente te betrek by projekte deur middel van 'n VIX vraelysie wat elke vrou moes invul. Hulle moes aandui waar hulle in 2015 betrokke wil raak. Dit is ongelooflik om te sien hoe bereidwillig die vrouens is om te help.
VIX in Citrusdal pak alles met 'n blye gemoed aan, want ons het soveel om voor dankbaar te wees. Ons almal is vir Hom SPESIAAL!! In 2015 het ons al op verskeie maniere die onbeskryflike spesiale liefde van God ervaar … en dit is alles Godsoomblikke!!
deur Joanie Pretorius
Rivierdoop! Vanjaar was geen uitsondering nie. Oudergewoonte is 'n baba weer in die rivier gedoop tydens ons buitelugdiens en gemeente-ete by die karavaanpark in Riviersonderend.
Die Wêreldbiddag vir Vroue se tema is visueel-aanskoulik onverbeterlik aangebied. Met Harry Belafonte se calypso-musiek en die diep geestelike boodskap, is ons almal vervuld huis toe.
Al wat leef en beef het hard gewerk om van die basaar 'n plaasbasaar te maak. Daar is heerlik gewerk, gekoop en gekuier. Ons beplan nog steeds die tafels hoofsaaklik vanuit die Vrouediens. Die mans het darem ook volle aanspreeklikheid vir die braaivleis, potjiekos en sosaties aanvaar en dit was lekker.
Een maal per kwartaal kom die vroue bymekaar vir interaksie en dan is dit oor kerk- en taalgrense heen. So is ons in die eerste kwartaal ingelig oor 'n busdiens, buurtwagstelsel en gebottelde water.
Nou onlangs het Handia Human kom vertel van die dierebeskerming op ons dorp en 'n heerlikheid was Marieta Stipp se praatjie oor die gebruik van die prutpot.
Klub 65-Plus is trakteer op 'n driegang Kersfeesete aan die einde van laasjaar en vanjaar kon hulle aansit vir soet- en soutgebak, terwyl hulle items, deur laerskoolkinders aangebied, kon geniet.
Tabita-dames werk deurgaans in ons Vroue-dienswinkeltjie, wat vir talle mense 'n uitkoms bied. Klere, skoene, juwele en linne word daar te koop aangebied. Die Vrouediens se "Mad Hatters Tea Party" is dan ook getrakteer op 'n modeparade met klere uit ons eie boetiek.
Ons Kreatiewe Werkswinkel, afsluitingsvergadering met Elsa Winckler as spreker oor, die ma-kindver-houding en die kersmark met ons teetuin lê nog voor.
Intussen kuier die wyke, waar moontlik, maandeliks saam en word pitkos met mekaar gedeel. Soms berei ons sommer op daardie byeenkoms ook die uitnodigings-kaartjies vir spesifieke geleenthede voor. Rondom die tafels en spoeg-en-plak, bou ons aan verhoudings.
NG Kerk Porterville
deur Marelise Treurnicht
PA & DOGTERBAL
November 2014 het die NG Kerk Porterville Vroue-bediening 'n perd van 'n ander kleur opgesaal. Daar is besluit om 'n Pa-en-Dogter-BAL te hou. Vir ons plattelandse dorpie, 'n vreemde gedagte, maar ons staan soos gewoonlik nie terug vir iets nuuts nie.
Die idee vir die geleentheid, was om juis 'n tyd en ruimte te skep waar Pa en sy dogter/s sosiaal kon verkeer, maar dié keer formeel aangetrek en onder die bekwame leiding van Riekert Botha en sy span van Vredendal.
Die noodsaaklikheid van 'n gesonde verhouding tussen Pa en Dogter en die geweldige impak wat hierdie verhouding op die lewe en lewensbeskouing van 'n dogter het, was die "ma's" se dryfveer vir die geleentheid. Ons nooi toe al die pa's met dogters van 14 tot 44. Ma's is opgewonde, hulle kom koop kaartjies, beplan aandrokke en bid. Ons bid saam en God kom in sy Grootheid en bederf ons met sy Goedheid. Ons staan verstom hoe dinge gebeur.
Die formaat was soos volg:
Die Vrydagaand gesels Riekert net met die pa's. Hy daag hulle bietjie uit. Vertel van stukkende dogters – daar is verskillende redes – maar baie keer is dit omdat vaders nie besef die rol wat hulle speel om hulle dogters geestelik te begelei nie. As 'n pa nie fisies, emosioneel en geestelik deel van haar lewe is nie, hoe moet sy glo dat Vader God haar liefhet en haar aanvaar en na haar luister?
Riekert het ook gevra dat die pa's nie met mekaar mag praat die Saterdagaand nie, hulle moet net aan hul dogters aandag gee en verkieslik net met hulle praat. 'n Paar manne het bietjie ongemaklik rondgeskuif, veral toe Riekert sê dat daar 'n paar knie-sessies gaan wees en dit het niks met rugby te doen nie. Dit is jy en jou dogter wat met julle knieë teen mekaar sit, in mekaar se oë kyk en julle harte deel.
Ma's getuig opgewonde later hoedat die pa's die Saterdagoggend Paarl toe gery het, aandpakke gaan huur het, juwele en blomme gekoop het. Die dogters self was baie opgewonde! Hare, grimering en skeppings is beplan. Hulle en hul moeders het geoefen met grimering, danspassies en afsprake gemaak by skoonheidplekkies en haarkappers. Die dorp het ook hulle hart oopgemaak en waar daar nood was, is gegee en voorsien.
En daar is gebid … en gewag … en Vader God het opgedaag!!
Die Saterdagaand se Bal het behels 'n viergang-maaltyd, afgewissel met 'n prettige ysbreker (ja – dit is darem nie 'n alledaagse geleentheid nie), lag, dans-dans-dans, begeleide gespreksessies tussen pa en dogter en 'n praatjie deur Riekert Botha.
Hyself is deur sy tienerdogter vergesel. En nee – Porterville se pa's/mans is geensins anders as ander nie – by party het die idee maklik posgevat, maar by ander moes Ma (en dogter) maar bietjie meer aanmoedig … maar luister na die getuienis van 'n pa: "BAIE BAIE DANKIE!!! Ek dink nie julle besef wat gisteraand vir my en baie ander pa's beteken het nie. In een aand is baie meer gedoen as 'n duisend preke!! Ek het gisteraand vreeslik geniet!! Baie dankie!!!"
Die Bal was 'n reuse sukses en pa's en dogters het stralend – en stokflou gedans – laataand met nuwe vuur en diepte in hul verhouding, huis toe gegaan … na uiters nuuskierige ma's. En ja – ons gaan verseker weer so 'n aand reel.